**Ny indehaver af ILVA Rønne**

Fra den 1. november overtages bolighuset ILVA Rønne af Ernst og Ricky Madsen, som i dag driver flere butikker indenfor møbler, køkkener og gulve på Bornholm. Hermed kommer bolighuset tilbage i hænderne på den oprindelige ejer, idet Ernst Madsen oprindeligt drev bolighuset som en del af IDEmøbler-kæden, indtil det blev opkøbt af kapitalfonden Axcel, som i 2013 solgte bolighusene til Lars Larsen Group.

Frem til den 1. november er ILVA Rønne blevet drevet af ILVA med hovedkontor i Sabro ved Aarhus. ILVA har i dag 40 bolighuse i Danmark, hvor tre af disse nu drives af private ejere. Alle bolighuse, uanset ejerforhold, drives under samme koncept og med samme store udvalg. Kunderne kan dermed forvente det samme udvalg i ILVA Rønne, selvom det nu skifter ejer. De nye ejere har mulighed for at udvide udvalget yderligere, hvis de ønsker det.

Alle kundeordrer før 1. november ekspederes som aftalt, og garanti på solgte produkter består uændret. Kunderne skal derfor ikke gøre noget i forbindelse med overdragelsen.

”Bornholm er en lidt speciel case, og vi tror på, at lokalt ejerskab er den bedste løsning. På den måde sikrer vi et højt dagligt serviceniveau og den rette nærhed til, hvad der rør sig på øen, og vi glæder os over, at Ernst og Ricky er tilbage i familien,” fortæller CEO for ILVA, Rami Jensen.

Den nuværende butikschef Morten Vang Rasmussen kommer fortsat til at stå i spidsen for butikken sammen med sine dygtige medarbejdere.

”Vi glæder os utroligt meget til igen at blive en del af Danmarks største møbelkæde. Det var os, der for godt 10 år siden byggede butikken på Åkirkebyvej, og det var med en vis vemod, at vi afhændede den til Axcel kort tid efter. Vi vil køre butikken videre med eksisterende personale uden en masse ændringer. Dog vil vi udvide sortimentet med produktgrupper, hvilket vi mener, vil styrke kundeoplevelsen i butikken,” udtaler Ernst Madsen.

I forbindelse med overtagelsen af ILVA Rønne har man valgt at samle møbelkompetencerne ét sted, og derfor lukker Hjemme Hos i Aakirkeby ved årsskiftet, mens My Home i Aakirkeby fortsætter.